Pavlova poslanica Efežanima (Šarić)/Glava 3.
1 Zato sam ja Pavao sužanj Krista Isusa za vas neznabošce. 

2 Jer čuli ste službu milosti Božje, koja je meni dana za vas, 

3 Da se meni po otkrivenju očitova tajna, kao što gore opisah ukratko. 

4 Odakle možete čitajući razabrati moje razumijevanje u tajni Kristovoj, 

5 Koja se u drugim vremenima ne očitova sinovima čovječjim, kako se je sad otkrila svetim njegovim apostolima i prorocima u Duhu, 

6 Da su neznabošci subaštinici i sutjelesnici i zajedničari obećanja u Kristu Isusu po evanđelju. 

7 Njegov postadoh sluga po daru milosti Božje, koja mi je dana po djelovanju sile njegove. 

8 Meni, najmanjemu od sviju svetih dana je ova milost, da navijestim među neznabošcima neistražljivo bogatstvo Kristovo, 

9 I da otkrijem svima, kako se je ostvarila tajna od vjekova skrivena u Bogu, koji je sve stvorio; 

10 Da se po crkvi sad obznani poglavarstvima i vlastima na nebu mnogolika mudrost Božja, 

11 Po odredbi vjekova, koju izvrši u Kristu Isusu, Gospodinu našemu, 

12 U kojemu imamo smjelost i pristup u nadi po vjeri u njega. 

13 Zato vas molim, da ne klonete zbog nevolja mojih za vas, koje su slava vaša. 

14 Zbog toga pregibam koljena svoja pred Ocem Gospodina našega Isusa Krista, 

15 Od koga se zove svako zajedništvo na nebesima i na zemlji, 

16 Da vam dadne po bogatstvu slave svoje, da se silom utvrdite po Duhu njegovu u nutarnjem čovjeku, 

17 Da Krist stanuje vjerom u srcima vašim, da budete u ljubavi ukorijenjeni i utemeljeni; 

18 Da biste mogli razumjeti sa svima svetima, koja je širina i dužina, i visina i dubina; 

19 I poznati ljubav Kristovu, koja nadilazi svaku spoznaju, da se ispunite svom puninom Božjom. 

20 A onome, koji može sve učiniti izobilnije nego što molimo ili mislimo, po sili, koja djeluje u nama, 

21 Njemu slava u crkvi i u Kristu Isusu u sva pokoljenja odvijeka dovijeka! Amen. 

Pavlova poslanica Efežanima (Šarić)